ไฟแนนซ์ทูเดย์
โดย...นายเซเว่น
27 มี.ค. 2555

โดย...นายเซเว่น
...นพ.เกษม วัฒนชัย องคมนตรี และประธานมูลนิธิปิดทองหลังพระฯ ปาฐกถาพิเศษ เรื่อง “ชนบทในมุมมองของข้าพเจ้า” วานนี้ ระบุตอนหนึ่งว่า พระบาทสมเด็จพระเจ้าอยู่หัว ทรงเตือนไว้เมื่อ 30 ปีก่อน ทรงมีรับสั่งกับเกษตรกร จ.ปราจีนบุรี ว่า ขอให้หวงแหนที่ดินทำกิน อย่าขาย ทรงเตือนไว้ ถ้าเขาขายที่ไปแล้ว หมดตัวเลย หมดความเป็นอิสระในชีวิต ทั้งของตัวเองและลูกหลาน อย่างดีก็เป็นกรรมกรในโรงงาน
นพ.เกษม กล่าวว่า ได้ยินว่าประเทศตะวันออกกลางนำเงินสดมาไล่ซื้อที่ดินผืนใหญ่ในบางประเทศ เพื่อปลูกข้าวเลี้ยงคนของเขา เพราะรู้ว่าอีกไม่กี่ปีน้ำมันจะหมด และมีคนโง่ที่ยอมขายที่ดิน พอใช้เงินหมดก็ไปดูว่ามีที่ดินสาธารณะอยู่ที่ใดบ้าง แล้วสร้างชุมชนแออัด เช่น เทศบาลต่างๆ ที่ จ.เพชรบุรี อุดรธานี บ้างเข้ากรุงเทพฯ ใช้ชีวิตเหมือนขอทาน อนาถใจ
...ถึงเวลาผลัดใบรึเปล่า ในเดือน เม.ย.นี้ คณะกรรมการธนาคารแห่งประเทศไทย นำโดย ม.ร.ว.จัตุมงคล โสณกุล หรือ “หม่อมเต่า” ประธานคณะกรรมการ และกรรมการอีก 2 หน่อคือ คณิศ แสงสุพรรณ และ นนทพล นิ่มสมบุญ จะหมดวาระลง ต้องรอลุ้นกันว่า “เดอะโต้ง” กิตติรัตน์ ณ ระนอง รองนายกรัฐมนตรีและ รมว.คลัง จะเปลี่ยนตัวและคัดสรรคนมาทำหน้าที่แทนมีหน้าตาอย่างไร เพื่อขับเคลื่อนดอกเบี้ยต่ำ ค่าเงินบาทอ่อน คุณสมบัติเบื้องต้นกรรมการที่จะเข้ามาทำหน้าที่ได้ต้องอายุไม่เกิน 70 ปี ไม่ดำรงตำแหน่งทางการเมืองและไม่มีผลประโยชน์หรือส่วนได้เสีย 
...มรสุมข่าวลือข่าวร้ายโถมใส่ “เลอศักดิ์ จุลเทศ” ผู้อำนวยการธนาคารออมสิน มาเป็นระลอก ลามไปถึงความขัดแย้งในองค์กรทำให้สินเชื่อรากหญ้าออมสินสะดุด เข็นไม่ขึ้น ทำให้ “เลอศักดิ์”ออกโรงโต้กระแสข่าวงัดพอร์ตสินเชื่อมาโชว์ ยอดปล่อยสินเชื่อสำหรับลูกค้ารายย่อยรากหญ้า ตั้งแต่เดือน ม.ค.–15 มี.ค. 2555 ยังไม่ถึง 3 เดือนดี ก็ปล่อยกู้ไปแล้วกว่า 8.4 หมื่นราย คิดเป็นเงินกว่า 1.05 หมื่นล้านบาท
...แม้ว่าบรรษัทบริหารสินทรัพย์ไทย (บสท.) จะปิดกิจการไปแล้ว ไม้สุดท้ายก็ยังเข็นทำยอดขายสินทรัพย์รอการขาย (เอ็นพีเอ)ตึกไทยฟา ถนนบางนา ที่ค้างสต๊อกมากว่า 10 ปี จิ๊บๆ ขายได้เงินมา 270.9 ล้านบาท ให้กับนักลงทุนไทยจีน m